Dizoloeiñ a ran ho forom. Espar eo! Un dra nevez en istor an Emsav.  An Emsav en deus un Istor. Gwrizioù en deus an Emsav en tremened : hon ober a-vremañ zo diazezet war labour tud pe aozadurioù kent. Istor an Emsav a lakaer da gregiñ gant an embregadennoù kentañ a stourmas da ademprañ  kevredigezh Vreizh. Setu perak e seller ouzh mare ar Stagidigezh evel mare derou an Emsav : staget e oa Breizh ouzh Frañs enep da youl ar vrogarourion vrezhon ; kregiñ a reas ar re-mañ diouzhtu gant an emell da freuzañ ar sujidigezh ma oa kouezhet ar vro. Padout a ra bepred o stourm. Ent pleustrek koulskoude e verker derou an Emsav arnevez er bloaz 1843. Rannañ a reer Istor an Emsav arnevez e tri frantad, a anver an Emsav kentañ (1843-1918), an eil Emsav (1918-1945), an trede Emsav a anavezomp bremañ.  An  Emsav politikel kentañ zo rannvroelour en derou, gant an Association Bretonne, krouet e 1843, an Union Régionaliste Bretonne, krouet e 1898, hag ar Fédération Régionaliste de Bretagne, krouet e 1911. Dont a reas da vezañ broadelour ar Strollad Broadel kentañ savet e 1911.  Broadelourion an Emsav kentañ a grede dezho e vefe a-walch kemmañ renerion Vreizh evit adsevel ar vro. Difenn a raent kement tra a ziforche Brezhoned diouzh Gallaoued, ha ken taer e oant pa zifennent ar gwiskamantoù ha pa zifennent ar  yezh. Ne glaskent ket didoueziañ en aspadennoù stuzegezhel ar sevenadur tremenet ar pezh a challfe talvout da batrom dur vuhez nevez e Breizh. Ar re gentañ int bet avat o veizañ e ranke Breizhiz ren war Vreizh.  An Emsav sevenadurel kentañ a gav diazez de ober gant al labour graet araozañ war ar yezh. Gant Emglev ar Skrivagnerion e voe unvanet evit ar wech kentañ ar yezh hag ar reizhskrivadur e 1907. E Breizh evel e pep bro he deus unvanidigezh kentañ ar yezh hag ar reizhskrivadur ur pouez istorel  bras. E Breizh ez eo bet labour an Emsav sevenadurel kentañ.